Leh torti ka tnad PWD iap ba hap nalor jingkieng bym don lyntang
Shillong, Jymmang 16 : Na ka daw ka jingleh torti bad bym shim khia jong ka tnad PWD wat hadien ba la pyntip ba ka jingkieng ïaid kali ha Rongkhon, hajan Tura kam long shuh ban ïaid namar hynnin ka miet la jia syndon ka jingjia ha kaba uwei u rangbah briew u la duh noh ïa ka jingim jongu namar u la hap shapoh katei ka jingkieng. Une uba la duh noh ia ka jingim u dei u Anand Borah uba sah ha Tura hi. Ki pulit ki ïoh jingtip halor kane ka jingjia dang mynta ka sngi ha ka por 8.30 mynstep.
Ki pulit ki suba jur ba une u rangbah u la niah ïa kali jongu lyngba katei ka jingkieng bad haba la poi ha ka jaka bym don lyntang shuh ka kali jongu ka Swift Dzire ML 08 E 0440 ka la sahkut. Lehse ha ka jingdum jong ka miet u la hiar na kali ban leit peit balei ba sahkut ba u sa hap shapoh namar ka jingbym don lyntang shuh ha katei ka jingkieng.
“ Ngi suba jur namar ha ka jingdum jong ka miet, une u rangbah u la hiar na kali bad namar bym don lyntang u la hap noh shapoh bad khlad hashen tangba kane ka dang dei tang ka jingsuba bad ïa ka jingshisha yn lap tad haduh ban da dep ka jingtohkit” ong u SP ka West Garo Hills u Dr MGR Kumar.
Ka jingjylliew jong ka jaka ba u hap ha ka long kumba 5-7 meter ei ei. La ïathuh ba ïa kane ka jingkieng ym shym la pyndonkam shuh la katto katne por hadien ba la dep shna ïa ka jingkieng ba thymmai ha Rongkhon tangba wat lada ym shym la pyndonkam shuh na ka liang ka tnad PWD kam shuh la buh dak ei ei ban mana ïaid kali ne briew nalor katei ka jingkieng.